Kokoomuslainen nosti esiin Maria Ohisalon, Li Anderssonin ja Aino-Kaisa Pekosen kannabiskannat – Sanna Marin: ”Tämä asia ei tällä hallituskaudella etene” | Uusi Suomi
Kokoomuslainen nosti esiin Maria Ohisalon, Li Anderssonin ja Aino-Kaisa Pekosen kannabiskannat – Sanna Marin: ”Tämä asia ei tällä hallituskaudella etene”
20.12.2019 08:44 päivitetty 20.12.2019 08:44
Pääministeri Marin sanoi eduskunnassa, ettei pidä ministereiden lausuntoja huumemyönteisinä.
Kannabislinja. Li Andersson ja Maria Ohisalo ovat Aino-Kaisa Pekosen (ei kuvassa) ohella linjanneet kannattavansa kannabiksen käytön rangaistavuuden poistoa. Pääministeri Sanna Marin linjasi asiasta eduskunnassa.Kuva: KIMMO BRANDT
Oppositiopuolue kokoomuksen kansanedustaja Kalle Jokinen syytti torstaina eduskunnan kyselytunnilla kolmea ministeriä huumemyönteisyydestä.
”Kysyn pääministeri Marinilta: Onko mielestänne sopivaa, että teidän hallituksenne ministerit käyttävät huumemyönteisiä lausuntoja julkisuudessa, ja miten arvioitte, vaikuttaako se mahdollisesti nuorten kiinnostukseen huumeiden käyttöön?” kysyi Kalle Jokinen torstaina eduskunnassa.
Pääministeri Marin sanoi, ettei pidä ministereiden kantoja huumemyönteisinä. Hän myös kertoi jatkavansa edellisen pääministerin Antti Rinteen (sd) linjalla dekriminalisaatioasiassa.
”Itse en tulkitse ministereiden puheenvuoroja huumemyönteisinä tai päihdemyönteisinä. Totean tässä myös sen, että hallitusohjelmaan ei sisälly miltään osin huumelainsäädännön tai meidän päihdelainsäädännön löysentämistä tai että tätä linjaa, pitkää linjaa, muutettaisiin. Sitä ei ole hallitusohjelmassa. Ja totean, kuten edeltäjänikin on todennut, että tältä osin tämä asia ei tällä hallituskaudella etene”, Marin sanoi.
Kannabiksen käytön rangaistavuuden poistoa koskeva kansalaisaloite eteni tänä syksynä eduskuntaan, joka ei kuitenkaan vielä ole käsitellyt aloitetta.